(Imită pisica pescar)
Asta a fost o încercare de a imita pisica pescar,
care în realitate scoate astfel de sunete:
(Sunete de pisici pescar preînregistrate)
E o pisică iubitoare de apă,
căreia îi place să pescuiască
și care trăiește în cele mai unice și mai valoroase ecosisteme din lume:
zonele umede și pădurile de mangrove din sudul și sud-estul Asiei.
Nu-i așa că sunt minunate?
(Râsete)
Pisicile pescar sunt doar una din aproape 40 de specii de pisici sălbatice,
la fel ca tigrii și leii, dar de dimensiuni mai mici.
Sunt cam de două ori mai mari decât o pisică de casă obișnuită.
În Indonezia,
oamenii le spun „kucing bakau”,
traducerea literală a acestei denumiri este „pisica mangrovelor”.
Dar eu le consider tigrii mangrovelor.
Nu știm la fel de multe despre pisicile pescar cât știm despre tigri,
dar am descoperit că aceste pisici pot fi o specie indicatoare
pentru un ecosistem cu o importanță globală
și o momeală vizuală atașată de firul conservării.
V-am prins în plasă?
(Râsete)
La fel ca multe alte specii pe cale de dispariție,
pisicile pescar sunt amenințate de pierderea habitatului,
mai ales din cauza cererii internaționale de pești și creveți de crescătorie
și a defrișării a aproape jumătate din suprafețelor acoperite de mangrove
din sudul și sud-estul Asiei.
Mangrovele, pe de altă parte,
nu sunt doar habitatul pisicii pescar.
Acolo trăiește o varietate fantastică de specii,
cum ar fi șacalii,
țestoasele,
păsările de țărm
și vidrele.
(Râsete)
Mangrovele previn și eroziunea solului
și pot alcătui linia întâi de apărare dintre furtuni, tsunami
și milioanele de oameni care trăiesc în apropierea acestor păduri
pentru a supraviețui zi de zi.
Punctul pe i,
sau pe pământ, aș spune,
e pus de faptul că mangrovele pot stoca
între cinci și zece ori mai mult dioxid de carbon
decât pădurile tropicale.
Deci a proteja jumătate de hectar de mangrove
e ca și cum am proteja cel puțin două hectare de păduri tropicale.
Ați dori să vă eliminați complet amprenta de carbon?
Folosind mangrovele
beneficiați de cea mai bună ofertă ecologică.
Defrișările, dispariția și schimbarea climatică
sunt exemple de probleme globale pe care le putem rezolva
valorificând speciile și ecosistemele noastre
și colaborând cu localnicii
care trăiesc în apropierea acestora.
Aceasta este una dintre cele trei delte din regiunile costiere ale Indiei de Sud
în care comunitățile s-au reunit
pentru a schimba înfățișarea și poate chiar și soarta planetei.
În mai puțin de un deceniu,
cu sprijin internațional,
departamentele forestiere de stat și comunitățile locale
au colaborat pentru a transforma
peste 8000 de hectare de ferme neproductive de pești și crustacee
înapoi în mangrove.
Acum aproximativ cinci ani
ghiciți pe cine am descoperit în aceste mangrove regenerate?
Când am împărtășit imaginile cu aceste pisici pescar localnicilor,
le-am dat motive să fie mândri
că o specie și un ecosistem pe cale de dispariție, venerate la nivel global,
se află chiar în curtea lor.
Am avut și posibilitatea de a consolida încrederea unor oameni,
de a-i ajuta să găsească mijloace alternative de subzistenţă.
Faceți cunoștință cu Santosh, un băiat de 19 ani
care nu doar a devenit un profesionist în domeniul ecologiei
după ce a lucrat cu noi puțin mai mult de un an,
ci a și inspirat mulți pescari locali să se implice
în studiul și protejarea pisicilor pescar.
Faceți cunoștință cu Moshi, un braconier tribal,
care nu doar a încetat să mai vâneze,
devenind cel mai valoros ecologist al nostru,
ci a folosit și cunoștințele sale tradiționale
pentru a educa întreaga comunitate să nu mai vâneze pisici pescar, vidre
și multe alte specii pe cale de dispariție
care trăiesc în mangrovele din curtea sa.
Fermierii de pești și creveți precum Venkat
sunt dispuși acum să lucreze cu noi, ecologiștii,
pentru a testa creșterea sustenabilă a crabilor, importanți pentru ecosistem,
poate chiar și producerea de miere în mangrove.
Venim cu stimulente care să-i convingă să protejeze și să planteze mangrove
în zonele unde acestea au dispărut.
O situație avantajoasă pentru toate părțile implicate:
pisicile pescar, localnicii și comunitatea globală.
Aceste povești ne arată că putem avea cu toții un viitor
în care pisicile pescar și pădurile de mangrove pierdute
sunt protejate și regenerate chiar de pescari,
creând zone de absorbție a carbonului
care contribuie la compensarea amprentelor noastre ecologice.
Cu toate că pisica pescar este mică,
sper că am reușit s-o transformăm într-o afacere mare.
Una în care putem investi cu toții
pentru a ajuta la susținerea vieții noastre pe pământ încă puțin.
Sau după spusele prietenului nostru...
(Sunete de pisici pescar preînregistrate)
Vă mulțumesc!
(Aplauze)